
EXPRESSIVE UNITS AS A RHETORIC MEANS IN PUBLIC SPEECH. The aim of the study 
is to establish which language units in Bulgarian could be defined as expressive and what is their 
frequency and function in public speech. The source material for the study was excerpted mainly 
from national TV and radio programs during the years 2018-2021. The analysis reveals that the most 
frequent expressive units in the contemporary Bulgarian public language are phrases, metaphors 
and words of Turkish origin. Their function in public speech is mainly rhetoric, with several ex- 
amples of poetic meanings resulting in occasional metaphors and creative innovations. The paper 
concludes with the discussion of the socio-cultural reasons behind the specifics of contemporary 


Bulgarian expressive units. 

Съдбата Ha експресивността, от гледна точка Ha нейната теоретизация, накратко, 
но систематизирано е описана от Р. Гжегорчикова в статията й Семантична струк- 
тура на експресивните единици (Grzegorczykowa 1978). В нея авторката обединява 
в няколко групи теоретичните подходи към експресията и експресивността. Първата 
група е представлявана от теорията на Л. Йелмслев, която разбира експресията като 
план на изразяване и която Гжегорчикова предлага да оставим настрана”. Във вто- 


рата група авторката вмества разбирането на К. Бюлер за експресивната функция на 


1 Подготовката и издаването на настоящата публикация се осъществяват благодарение на специал- 
ната подкрепа на Националния проект Медиите, образованието и политиката: национални и евро- 
пейски измерения на езиковата култура в публичната реч с ръководител доц. д-р Владислав Мила- 
нов от Софийския университет и финансиран от Фонда за научни изследвания към Министерството 
на образованието и науката (№ КПоб-ОПРо5/4 от 17.12.2018 г.). 


2 Подобен е и подходът на Т. Скубаланка, според която от самото начало трябва да се изключат 
възгледите на JI. Иелмслев, който разбира експресивността като фонемична реализация на езика, за 
разлика от повечето автори, които използват този термин (Skubalanka 1972: 124). 

езика (според нея всеки текст има за задача да характеризира своя автор), като я на- 
мира за доста обща. Под трети знаменател Р. Гжегорчикова привежда третирането 
на експресията и експресивността като характеристика на определен вид текстове, 
чиято главна функция не е предаването на информация, а изразяването на емоцио- 
налното състояние на автора и предизвикване на аналогично състояние у слушателя. 
При такива текстове съществува тясна връзка между експресивната и импресивната 
функция на езика и всяка неутрална дума може да стане експресивна, ако послужи 
за израз на авторовите чувства. Накратко: начините за изразяване на емоции са 
текстови: с помощта на формата и съдържанието на текста. Най-тясно е схващането 
за експресията и експресивността, изложено в четвъртата група. Според него експре- 
сията представлява експлицитно или имплицитно вербализиране на различни емо- 
ционални състояния на автора с помощта на специални системни езикови средства 
- както лексикални, така и морфологични. По-нататък Р. Гжегорчикова групира тези 
езикови средства по следния начин: 1. Специални лексеми / изрази, които изразяват 
радост, съжаление и под. (жалко, за щастие); 2. Словообразувателни морфеми, из- 
разяващи емоции (напр. образуващи деминутиви); 3. Лексеми, при които емоцията 
е семантичен компонент (идиот, врещя, клика). Р. Гжегорчикова подчертава, че към 
тази група спада огромно количество лексеми, които съдържат скрита естетична 
или морална оценка, съпътствана от неодобрение; 4. Лексеми, които не изразяват 
отношение към конкретния референт, а към екстралингвистичната действителност, 
напр. мангизи, мърша (вм. месо)! и под. Характерни са за общуването на младите 
хора, които обичат да демонстрират небрежно и дори цинично отношение към света. 

В настоящия текст, на базата на разработката на Р. Гжегорчикова, както и въз 
основа на други трудове и мненията, изказани в тях (Boyadzhiev 201, Mokienko 1989, 
Wierzbicka 1968, Wolinska по Кейег 2006, Markowski 2012, Skubalanka 1972), очертавам 
следното разбиране на експресията и експресивността: 

1. Експресията представлява вербализация на емоцията на адресанта. Експреси- 
ята е езикова операция, а експресивността е резултат от нея; 

2. Експресивността е семантична категория, а експресивна е тази лексика, чрез 
която се засилва изобразителността на речта и се увеличава въздействащата 
сила на казаното; 

з. Експресивността има следните семантични характеристики (според Т. Скуба- 
ланка изразители): интензивност, образност, емоционалност, оценъчност; 


4. Експресивността е една от характеристиките на разговорния стил. 


1 Представените примери са типични за българския език. Оригиналните са wóda, dycha, mięcho и под. 

Задачата, която си поставям, е да установя как експресивните езикови еди- 
ници, наричани по-нататък експресивизми, функционират в публичната реч (която 
се вмества в рамките на официалната книжовна разговорна реч). Поради ограниче- 
нията в обема на статията, обектът на изследването е стеснен до третата подгрупа, 
очертана от Р. Гжегорчикова, т.е. до единиците с експресия, която е компонент от 
семантиката им. 

В зависимост от комуникативната ситуация в подгрупата могат да се очертаят 
два типа единици: а) с експлицирана оценъчност и отношение, които говорещият 
се стреми да предаде или внуши на слушателя, и 6) с експлицирана оценъчност 
и отношение, които имат за цел да предизвикат съвсем различни емоции у адресата. 
Ярък пример за втория тип са обидите, които функционират в модусите Мисля, че... 
и Чувствам по този повод... (Wiatrowski 2010), а комуникативната им цел е да npe- 
дизвикат огорчение, чувство за унижение и под. Значението на комуникативната си- 
туация е подчертано от Ст. Димитрова при анализа на изразяването на отрицателни 
емоции. Според нея изреченията Ти си безнравствен и Той е безнравствен имат 
съвсем различни комуникативни цели: в първия случай оскърбление, във втория - 
само оценъчна констатация (Dimitrova 2009: 98). Експресивизмите, предизвикващи 
у адресата чувство, различно от това на говорещия, се изключват от обсега на насто- 
ящото изследване, тъй като са обект, достатъчен за отделно проучване. 

Друга класификация на лексемите, приемани за експресивни, предлага Я. Зима 
(цит. по Grabias 1978: 13), като неговата подялба се основава на три вида експре- 
сивност: инхерентна, адхерентна и контекстова. Инхеретната е интегрална част от 
знака и се проявява без контекст, напр. при деминутивите. Адхерентната е свързана 
с промяната на значението (напр. метафоричната употреба) и се приема от автора 
за характеристика, намираща се на етап на лексикализация. Контекстовата експре- 
сивност се отнася до думи, които са по природа неутрални, но в определен контекст 
придобиват експресивни характеристики. Изложената класификация също е прило- 
жена към единиците, които са обект на изследването. 

Събирането на необходимия емпиричен материал протече основно в периода 
на бурна политическа активност през 2021 г. - парламентарни избори, служебни пра- 
вителства, кратки мандати на Народното събрание, нови политически субекти, силни 


политически страсти. Записвани бяха главно анализи и изказвания на политолози, 


1 Въз основа на предложени от А. Вежбицка и Ст. Грабяс модуси, А. Вятровски разглежда пейорати- 
вите в експликативни схеми, съдържащи емоционални компоненти, напр. идиот: 1) мисля, че е глу- 
пав; 2) изпитвам по този повод отрицателни емоции (Wiatrowski 2010: 167). 

политици и журналисти. За източник послужиха телевизионни предавания, пре- 
димно политически, а също и интервюта, публикувани в националните медии, както 
и отделни постове в социалните мрежи, които определям като типичен пример за 
вторична устност. Прегледани бяха и по-стари източници, основно интервюта 
с публични личности. 

Анализът на емпиричния материал показва:, че в публичната реч като експре- 
сивизми от третата подгрупа, обособена от Р. Гжегорчикова, т.е. с експресия, вградена 
в семантиката, с висока честотност функционират фразеологизмите, метафорите 
и турцизмите. Въпреки че това са единици от различен порядък, присъщата им 
експресивност не само ги подвежда под общ знаменател, но им присъжда и еднакви 
функции. В следващите фрагменти от статията са представени техните профили 
именно от гледна точка на експресивността, след което са обсъдени функциите им 


в публичната реч. 


ФРАЗЕОЛОГИЗМИ 

Експресивността е една от устойчивите характеристики на фразеологичните еди- 
ници. Това мнение се застъпва от редица наши и чужди изследователи (вж. Kyuvlieva- 
Mishaykova 1986, Mokienko 1989: 123, Nicheva 1987), към които се присъединявам, 
въз основа на което причислявам фразеологизмите към единиците с инхерентна 
експресивност. 

К. Ничева смята, че експресивността на фразеологичните единици се дължи на 
интензивността на дадено действие или качество, която може да се изрази в много 
високата или много ниска степен в проявата на нещо (Nicheva 1987: 127). Като друга 
причина, допринасяща за голямата експресивност на фразеологизмите, К. Ничева 
посочва тяхната образност, получена чрез използването на специалните изобрази- 
телни средства на езика (тропи и др.) при създаване на значенията им (Nicheva 1987: 
128). В. М. Мокиенко също смята образността и експресивността за неотменими ха- 
рактеристики на фразеологизмите, вижда връзка между тях и смята, че образността 
е едно от средствата за създаване на експресивността (Mokienko 1989: 123). Смята 
също, че експресивността на фразеологизма се поражда от напрежението между 
прякото и преносното значение на съчетанието. В. Кювлиева-Мишайкова предлага 


разделяне на фразеологимите според степента на тяхната експресивност и характера 


1 Понятие на В. Онг, въведено в България от И. Ликоманова (ПаКотапоуа 2005). 


2 Корпусът от събрани изказвания дава възможност дори да се очертаят идиолектите на някои пуб- 
лични личности и може да послужи за основа на друго изследване. 

на емоционалната им оцветеност, като в класификацията й изцяло липсва група на 
неекспресивните фразеологизми (КуцуПеуа-М1зБауКоуа 1986: 64). 

Приемам, че интензивността на признака, заключен във фразеологизма, 
е фактор за неговата експресивност. Редица фразеологизми притежават семантична 
надбавка (използвам понятието като вариант на понятието семантичен остатък, 
дефинирано от В. П. Жуков: пушкой не пробъешь не означава просто много, а из- 
ключително много (Zhukov 1978: 20), която увеличава степента на наситеност на 
признака. 

Приемам също, че вътрешната форма, образът, заключен във фразеологич- 
ния израз, имат значение за неговата експресивност. Тази образ може да отразява 
когнитивния опит на човечеството или да възстановява цели ситуации заедно със 
съпътстващите ги емоции. Например вътрешната форма на фразеологизма хващаме 
се за гушите възпроизвежда сцена на агресия, на физическа разправа, придружена 
от силен гняв; поставям / приковавам на позорния стълб възпроизвежда действие, 
което има наказателен характер, част от което е публичното порицание, опозоряване 
и унижение; (воденичен) камък съм на шията / врата на някого отразява много ре- 
алистично непосилността на товара. Запазеният образ изпълнява ролята на доказа- 
телство, на своеобразно позоваване, разбира се, когато това се отнася до случаи, при 
които мотивиращият образ съвпада с образа, възприеман в синхронен план‘. 

Не всички фразеологизми обаче са със запазена вътрешна форма. В редица 
от тях образът е замъглен и неясен. Някои фразеолози обвързват експресивността 
с яркостта на образа; например, следвайки тезата на Мокиенко за връзката между об- 
разността и експресивността, К. Ничева извежда заключението, че фразеологичните 
единици със затъмнена вътрешна форма са по-слабо експресивни (Nicheva 1987: 106). 
Това твърдение би могло да се подложи на съмнение. Редица фразеологизми с нечет- 
лива вътрешна форма продължават да са силно експресивни въпреки тази нечетли- 
вост, напр. врели-некипели, дрън-дрън ярина, бабината ти трънкина и под. Причина 
за това е фактът, че се съпътстват от здраво закрепена оценъчност и стабилизирано 
отношение. И трите цитирани по-горе единици видимо се ситуират в опростената 
формула глупаво - умно, поставят действието в ниската част на оценъчната скала 
и съдържат категорично неодобрително и пренебрежително отношение. 

При фразеологизмите с неясна вътрешна форма експресивността може да е про- 


изводна на явлението непълна десемантизация на компонентите и на съхранения 


1 За връзката мотивация - вътрешна форма - образ вж. повече в Българска фразеология (Ка! Пета- 
-Zaharieva 2013: 189). 

им конотативен потенциал. Например компонентите камък, мед и сърце, които се 
съдържат в примерите камък ми падна от сърцето, мед ми капна на сърцето, мед 
ми капе от устата са с много силни конотации, които участват в изграждането на 
фразеологичното значение и които пренасят в него своята емоционално-оценъчна 
стойност. 

Фразеологизмите, ексцерпирани в рамките на настоящото изследвание, са 
употребени както канонично, т.е. съгласно фразеологичната норма, така и инова- 
тивно, т.е. подложени на модифициращи операции. Предлагам избрана част от съб- 


раните примери: 


Канонични фразеологизми 


Днешният ден е много показателен - трагедия за управляващата коалиция, не могат да си 
съберат хората, хванали са се за гушите. Да си отиват! (Р. Гечев, 02.11.2018, коментар пред 
медиите в НС) 

Възелът се затяга. (Г. Лозанов, 11.08.2021, Новият парламент, bTV) 

В парламента трябва да има хора с всичкия си. (Н. Михайлов, 12.08.2021, Тази сутрин, bTV) 

Не можете да предлагате Антоанета Стефанова и Николай Василев и после да ги пращате на 
бунището. (Г. Любенов, 31.07.2021, Денят започва, БНТ) 

Въпросът беше замразен, вдигнат на трупчета. (Н. Киселова, 06.08.2021, Преди всички, БНР) 

Бабини деветини и измишльотини на хора, които не са специалисти или са популисти. 
(Николай Василев, Тази сутрин, 17.01.2018, bTV) 


Модифицирани фразеологизми! 


Той налива вода в моята теория. (Л. Стефанов, 11.08.2021, Новият парламент, ЬТУ) 

Говорил съм с хора извън лъча на прожектора. (И. Стамболов-Сула, 11.08.2021, Новият парла- 
мент, bTV) 

Всичките са овъртолени като свински черва, да се оправят. (Т. Йорданов, 12.08.2021, коментар 
пред медиите в НС) 

Нека веднъж да извадим главата от пясъчното дъно. (К. Костов, 24.07.2021, DW) 


МЕТАФОРИ 

Според класификацията на Я. Зима, метафорите би следвало да бъдат причислени 
към единиците с адхерентна експресивност. Твърдението е напълно приемливо, при 
условие, че се въведат някои уточнения. На първо място от кръга на експресивните 


метафори трябва да изключим семантичните деривати, които се появават inopiae 


1 Впървитетри примера наблюдаваме модификациите замяна на компонент. Четвъртияте плод на 
редица операции: а) замяна: вм. крия - изваждам; 6) добавка: дъно; в) транспозиция: пясък - пясъчен. 
За видовете фразеологични иновации вж. St. ВаБа, Twardy orzech do zgryzienia, czyli о poprawności 
frazeologicznej. Poznań: Wydawnictwo Poznańskie, 1986. 


188 


DILYANA ОЕМСНЕМА : ZESZYTY СУКУГО-МЕТООТАК$КТЕ : 10/2021 


causa’, т.е., за да запълнят ниша в езика и затова функцията им е чисто називна, напр. 
мишка (компютърна), риза (на камина), кожух (на двигател). На второ място трябва 
да се уточни, че както при фразеологизмите, така и при метафорите, степента на екс- 
пресивност не е еднаква. Например структурната метафора ПАРИТЕ СА ТЕЧНОСТ? 
е сравнително неутрална, трудно бихме открили експресивност в примерите сред- 
ствата изтичат, парични потоци и под. На другия полюс се намират художестве- 
ните или наричани още артистични, поетични метафори, които извън художествения 
дискурс предпочитам да наричам авторски или оказионални. 

Приемам, че условие за степента на конвенционализация е яркостта на изход- 
ния образ (source image) и колкото по-нечетлив е той, толкова по-близо е метафората 
до своята метафорична смърт (Lakoff 1987). Както при фразеологизмите, така и при 
метафорите изходният образ може да обуславя експресивността, защото той се от- 
печатва, дали с единични семи, дали с придружаващите го конотации, върху новото 
метафорично значение. Този фактор обаче не е абсолютен и експресивността не бива 
категорично да се обвързва със степента на конвенционализация, т.е. с жизнеността 
на образа, като в резултат на това се извежда заключение, че колкото по-ярък е обра- 
зът, толкова по-експресивна е метафората. Най-убедителният пример за това са някои 
обидни метафори, при които неодобрението и негативната оценка са силно изразени, 
без обаче изходният образ да е ярък във всичките. В българския език има редица 
метафори, чийто изходен образ е напълно неясен за някои езикови потребители, 
като напр. чукундур, тулуп, дропла, тюфлек, но това по никакъв начин не намалява 
тяхната експресивност. Твърдението е резултат на анкета, проведена за нуждите на 
друго изследване. В нея респондентите бяха помолени да дефинират 20 лексеми, като 
при седем от тях дефинициите съдържаха метафоричното, а не буквалното значение, 
т.е. наблюдава се придвижване към метафоричната смърт. Този тип метафори е редно 
да бъдат причислени към единиците с инхеретна експресивност, защото при тях ме- 
тафоричната употреба не се осъзнава, единиците примарно се осъзнават като думи, 
използвани за изразяване на отношение и оценка. 

Не подлежи на оспорване фактът, че публичната реч, особено в нейния поли- 
тически дискурс, е наситена с метафори. Изследванията в тази област растат лавино- 
образно, като особено силен е фокусът върху политическата метафора. Примерите, 


събрани за целите на настоящото изследване, спадат както към конвенционалните, 


1 Вж. статията Ка асйгегха „inopiae causa“ czyli metafora językowa в книгата на Тереса Добжинска Mó- 
міс przenośnie (Dobrzynska 1994). 


2 В духа натеорията на концептуалната метафора на Дж. Лейкъф и М. Джонсън (Lakoff & Johnson 2003). 


189 


DILYANA ОЕМСНЕМА : ZESZYTY СУКУГО-МЕТООТАК$КТЕ : 10/2021 


така и към оказионалните метафори, а езиковата мода и езиковият шаблон доприна- 
сят за наситеността на изказванията с клишета (чадър, бухалка, задкулисие, дългата 


ръка на някого, яхвам протеста и под.). 


Конвенционални метафори 


Скопие си прибра от масата за преговори и малкото трохи, които бяха хвърлили там. 
(А. Джамбазки, зо. 07. 2021, ФБ) 
Под дъното има дъно и българските дъна са безконечни. (Н. Михайлов, 12. 08. 2021, Тази су- 
mpun, bTV) 
Голям страх тресе кочината на задкулисието. (П. Илиев, 09.08.2021, Здравей, България, Нова тв) 
Още миналата седмица замразихме проекта за правителствения комплекс. (К. Петков, 
04.08.2021, брифинг на МИ) 
Самозабравили са се тези хора начело с Борисов и тази кохорта от специалните служби. 
(А. Атанасов, 20.05.2021, в-к Дневник) 


В тази група попадат и едва ли не неизбежните вече за политическия дискурс метафори 
ПОЛИТИКАТА Е ТЕАТЪР, ПОЛИТИКАТА Е ВОЙНА, ПАРТИИТЕ СА СЕМЕЙСТВО: 


Да видим сценаристите каква гротеска ще сервират. (Хр. Иванов, 10.08.2021, Лице в лице, bTV) 

Отговорносттта е на парламентарните актьори. (С. Велева, 11.08.2021, Новият парламент, bTV) 

Това етотален фарс. Опитват се да правят театър, а се получава пиеска. (Вл. Сиркаров, 11.08.2021, bTV) 

Това, което се разигра, е нископробен театър. (H. Михайлов, 12. 08. 2021, Тази сутрин, bTV) 

Тя еедна изключително амбициозна жена, невероятна политическа актриса. Последната йроля 
е на оня лидер, който е ликвидирал тази партия, и съм убеден, че с тази роля ще се справи 
блестящо. (С. Гърневски, 09.02.2020, БНТ) 

Знае се много добре в обществото кои са кукловодите (те живеят на Запад) и кои са изпълните- 
лите. (ген. Шивиков, 01.07.2021, интервю за Моут!.згоге) 

Ние тогава поставихме началото на общия фронт срещу ГЕРБ. (Н. Хаджигенов, 17.09.2020, DW) 

Не виждам кой експерт ще поеме да излезе на една стрелкова площадка. (К. Велчев, 02.08.2021, 
Тази сутрин, bTV) 

Това нее битка между двама политици за власт. Това е битката на народа на България срещу 
мафията! И тя ще бъде спечелена от народа, тоест от Румен Радев. (ген. Шивиков, 01.07.2021, 
интервю за Novini.store) 

Всеки един ден в повече на власт на тази хунта е пагубен за Отечеството. (ген. Шивиков, 
01.07.2021, интервю за Моут!.згоге) 


Авторски, оказионални метафори 


Аз неслучайно тогава казах, че Манолова е крива щанга, че това е неподходящият инструмент 
за целта, но е единственият, който имаме. (H. Хаджигенов, 17.09.2020, DW) 
Политиката на ИТН е поредно чупене на ръце. (К. Велчев, 02.08.2021, Тази сутрин, ЬТУ) 

Ако използваме метафората детска градина, кой счупи играчките и кой ще плаща сметката 
накрая. (B. Гавазова, 12.08.2021, Тази сутрин, bTV) 


В тази група не липсва и употребата на сентенционални метафори, напр.: 


Всички искат да се оженят, но никой не иска да подпише брак. (Б. Попиванов, 30.07.2021, БНТ) 

Знаете ли, че 100% от разводите започват с брак? (Ф. Станев, 30.07.2021, БТУ) 

Това е отчаян опит на тези, които са били дълго на скамейката, да влязат да играят. (И. Стам- 
болов-Сула, 11.08.2021, Новият парламент, ЬТУ) 

Здравната ни система, както и друг път съм казвал, функционира като лакомо бебе - согромен 
апетит и разхлабено дупе. (К. Костов, 24.07.2021, ОМ): 

Да вадиш кокоше яйце от патешка трътка е странен български научен метод. (К. Костов, 
24.07.2021, DW) 

ИТН се превърна в черна кутия, от която изскачат нови и нови зайци. (К. Велчев, 02.08.2021, 
Тази сутрин, bTV) 


Именната фраза черна кутия, която срещаме в последния пример, функционира 
и като самостоятелна метафора, най-често използвана от Хр. Иванови, най-вероятно, 


въведена от него: 


Това е черна кутия, която излъчва човек за поста премиер, който не оправдава нашите очак- 
вания. (Хр. Иванов, 31.07.2021, Дарик нюз) 


Примерът повдига отново въпроса за интерпретацията на метафората, тъй като 
е спорна идентичността на изходния образ. Според Уикипедия терминът черна кутия 
се използва в осем области: авиацията, електрониката, програмирането, хардуеъра, 
кибернетиката, невронните мрежи, философията и психологията, фондовия пазар. 
Възможно е нито една от тях да не е в ролята на изходна концептосфера, а да се има 
предвид кутията на фокусника, като правилната интерпретация съвпада с тази от 


метафората на К. Велчев за кутията и зайците. 


ТУРЦИЗМИ 

Специфичният за българския език лексикален пласт на турцизмите е изключително 
добре проучен както в диахронен, така и в синхронен план. Всеизвестно е, че исто- 
рическата им съдба е превратна и изпълнена с тласъци и импулси. Проникнали иут- 
върдили се в българския език по време на дългия период на билингвизъм И ДИГЛОСИЯ, 


впоследствие те биват подложени на съзнателна чистка и депрециация, в резултат на 


1 Примерът представлява сравнение, но го прилагам поради голямата му оригиналност и високата 
метафорична стойност. 

която се стига до системна пейоризация в големи мащаби (Stamenov 2011: 44). В годи- 
ните след смяната на системата през 1989 г. турцизмите се завръщат в освободената 
от политическите белезници преса (вж. Zambova 1999, Stamenov 2011: 348, Кгитоуа- 
Cvetkova et al. 2013: 158) и дори се превръщат в дистинктивен езиков атрибут на оп- 
ределени теми. Както М. Виденов отбелязва, те задължително присъстват, когато се 
говори или пише за събития, свързани с Движението за права и свободи (Videnov 
2013: 522). Същата тенденция се забелязва и във форумите или социалните мрежи по 
теми, в които присъстват партиите ДПС, ДОСТ, НПСД!. Процесът на пейоризация 
на турцизмите предпоставя тяхната експресивност, което се доказва от присъстви- 
ето им сред събраните експресивизми. Примерите показват, че те продължават да се 
използват по предназначение, т.е. за принизяване и обезстойностяване, а също и за 


експлициране на негативното отношение на говорещия: 


Това са приказки на аба. (Ал. Йорданов, 31. 07. 2021, БНТ, Денят започва) 

Възможно е някоя фирма да е издалаверствала. ... Но да се твърди така топтан за всички, 
както твърдят, това просто не е вярно. (Ал. Йорданов, 31. 07. 2021, БНТ, Денят започва) 
Къде? В Бюрото за защита на свидетели, при Гешев. Това е неговата преторианска гвардия. Там 

ли се събира този башибозук? (А. Цонева, 17. 08. 2021, НС) 

Декларацията на РСМ е циментиране на кьорсокака. (А. Джамбазки, 31.07.2021, изявление пред 
медиите) 

Ограничаването на българи с български етнически бекграунд, които имат и второ граждан- 
ство, е колхознически напън на лешперите и гьонсуратите в българската политическа 
каста да си отмъстят на всички. (коментар във ФБ) 

Българската православна църква, каращисана от Държавна сигурност - не, мерси! (Н. Хад- 
жигенов, 17.09.2020, интервю за DW) 

Бих искал да видим как връх взимат интелигентни хора с ясни позиции и демократично въз- 
питание, които са в състояние да правят промени с институционални средства, без мура- 
фетите на един битпазар. (О. Минчев, 18.04.2021, Informo.bg) 


ФУНКЦИИ НА ЕКСПРЕСИВИЗМИТЕ 

Основната цел на използваните експресивизми е реторичната. Не е възможно в рам- 
ките на настоящата статия да се обхванат и представят изчерпателен брой възгледи 
и схващания за реториката и реторичната функция на езика. Въпреки това ще направя 
опит да очертая една теоретична рамка, приложима в изследването: приемам редица 
мнения на антични философи, които не се изключват взаимно, а по-скоро се допъл- 
ват, напр. определението на Горгий, посочено от Квинтилиан (Quintilian 1982: 141), че 


реториката е сила да се убеждава със слово, както и мнението на самия Квинтилиан, 


1 Вж. моята статия „Гурцизмите в българския форум в контекста на етническите партии“ Slavica 
Lodziensia, по 1 (2017): 137-150 (ћрѕ://ӣоі.оге/10.18778/2544-1795.01.12). 

че реториката е наука да се говори добре (Quintilian 1982: 146). Особена изразител- 
ност съдържа гледището на Аристотел, според когото реториката е способност да 
откриваме при всеки случай това, което може да убеди, и това не е задача на никое 
друго изкуство (Aristotle 2013: 50). Авторитетно остава и схващането на Цицерон (цит. 
по Clark 2003), че трите задачи на ефективния оратор са docere, delectare, movere (да 
информира, да интригува, да вълнува). Напълно споделям и мнението на Д. Кларк, 
че крайната цел на реториката е персвазията (Clark 2003). 

В обзорната си и дълбоко аналитична статия Силата на реториката или ре- 
торика на силата Ц. Кулевски твърди, позовавайки се също така на Дж. Лайънс, 
че количеството информация, което носи съобщението, нараства пропорционално 
с увеличаването на количеството неопределеност относно това, какво съобщение от 
всички възможни ще бъде избрано. Колкото по-предсказуема е дадена речева еди- 
ница, толкова по-малко е значението, което тя носи. Кулевски съгласува този прин- 
цип с мнението на стилистите, че т.нар. клишета и мъртви метафори са по-слабо 
въздействащи, отколкото оригинално конструираната ораторска изява (Kulevski 
2015). Естеството на ексцерпираните експресивизми донякъде опровергава това твър- 
дение. Както се вижда от примерите, за постигането на силна експресия се използват 
преди всичко езикови конструкции, които се придружават от стабилизирани емоцио- 
нално-оценъчни комплекси: фразеологични единици, конвенционални метафори 
и турцизми, като най-рядко е присъствието на авторски, оказионални метафори. 
Експресивността на тези единици е константна, аксиоматична, не подлежи на ос- 
порване в съзнанието на езиковия потребител и изпълнява верифицираща функция. 
Колкото по-познати и близки са образите или ситуациите, колкото по-категорична 
и еднозначна е тяхната оценъчност, толкова по-авторитетни са те за непредубедения 
слушател. При тези единици ключът към кода е общ за говорещия и неговия адресат, 
което изгражда доверие между тях, а оттам расте и персвазивната сила на използва- 
ните единици. Именно затова в публичната реч процъфтяват структурните метафори 
(като напр. гореспоменатите милитарна, театрална и семейна метафора, а също така 
и спортната), при които изходната сфера (source domain) придава монолитност, CHC- 
темност и организираност на концептуализацията. И тъй като тези метафори са 
в една или друга степен конвенционализирани, при тях липсва енигмата на разби- 
рането (Kronfeld 1980/81: 15) и комуникативният път е прав и кратък. 

В случаите, в които метафорите са оригинални и конструирани ад hoc, ако 
образите в тях са добре познати и близки, условието за висока персвазивност 


е изпълнено. Убедителен пример за това е метафората Ива Митева е болонка на 

сценаристите, конструирана от Т. Дончева - тя е абсолютно четивна, защото зад нея 
стои бетонираната в съзнанието на езиковия човек аксиома, че кучето е вярно. В про- 
тивния случай, когато метафорите създават интрепретативни трудности, тяхната 
персвазивна сила намалява. Например метафората на Н. Хаджигенов Мая Манолова 
е крива щанга е с доста неясна мотивация. Кривостта е диференциален признак, 
а не фабричен дефект на инструмента и това е объркващо за интерпретатора, тъй 
като компонентът крив е силно конотативен, при това с отрицателен знак. В крайна 
сметка не е ясно каква оценъчност се съдържа в тази метафора и дали кривата щанга 
е обида или комплимент. 

По повод функцията на метафорите в политическия дискурс Т. Добжинска пише: 
В политическия дискурс метафората служи главно за убеждаване. Това е особен род 
убеждаване, което се състои във внушаването на определени оценки (ПоБтгупзКа 
2009: 70). Това твърдение изцяло се вписва в модусите, които А. Вежбицка конструира 


като типични за семантиката на пропагандата (Wierzbicka 1968: 108): 


1. Знай, че... 
2. Мисля, че знаеш, че това е лошо / добро. 


В огромна степен тези модуси са актуални и за турцизмите, чието конкретно значе- 
ние не винаги е известно на езиковия потребител, но емоционалната им окраска не 
подлежи на съмнение. Когато ги употребява, говорещият е убеден, че слушателят, 
също като него, знае каква е стойността на десигната и къде точно е неговото място 
в общата оценъчна скала. 

Що се отнася до фразеологизмите, при много от тях способността да убеждават 
се състои не само в тяхната инхеретна експресивност, но и в тяхната колоквиалност, 
хвърляща мост между комуникантите, което с пълна сила важи и за турцизмите. 

Специално внимание заслужават и поетичните елементи. В част от приведе- 
ните примери наблюдаваме акт на творчество, чийто конкретен плод са оказионал- 
ните метафори и фразеологичните иновации. Освен че са жест на самоизразяване, на 
подчертаване на собствената индивидуалност чрез излизане от границите на канона, 
те са и носители на естетиката, на удоволствието от ars bene dicendi. А както твърди 
Д. Кларк, жизнеността и емоцията, също както и очарованието на поетичното, са 
незаменими в постигането на крайната цел на реториката - персвазията. Орато- 
рът трябва да бъде развълнуван (според Квинтилиан) точно както поетът (според 


Аристотел) (Clark 2003). 

ОБОБЩЕНИЕ 

В публичната реч присъствието на експресивизмите от третата подгрупа, обособена от 
Р. Гжегорчикова (т.е. с експресия, вградена в семантиката), е значително. Сред тях пре- 
обладават единиците със стабилизирани оценъчност и отношение - фразеологизми, 
конвенционални метафори и турцизми, които изпълняват преди всичко реторична 
функция. Причината за това вероятно се корени в еднозначността на интерпретацията 
им и аксиоматичността на позицията им в дихотомията добро / лошо в съзнанието на 
езиковия потребител, което осигурява правилното декодиране на посланията. Някои 
от обсъдените типове експресивизми, като фразеологизмите и метафорите, се срещат 
и в поетична функция, но в този случай фразеологизмите обикновено са модифици- 
рани, а метафорите са оказионални. В количествен план обаче се наблюдава значи- 


телен превес на конвенционалните форми над индивидуално-авторските употреби. 

